Զիյա Մերալ

**Զիյա Մերալ** (, ), թուրքական ծագմամբ բրիտանացի ակադեմիկոս և գիտնական։ Մասնագիտացած է պաշտպանական և անվտանգային, Թուրքիայի արտաքին քաղաքականության և Մերձավոր Արևելքի, կրոնական ու բռնի հակամարտությունների հարցերում։ Միջազգային հարաբերություններ և դիվանագիտություն է դասավանդում Լոնդոնի համալսարանի Արևելյան և ասիական հետազոտությունների դպրոցում։ Պաշտպանական հետազոտությունների միացյալ թագավորական ինստիտուտի ավագ գիտաշխատող է, Ռազմածովային ռազմավարական հետազոտությունների թագավորական կենտրոնի հրավիրովի գիտաշխատող և Եվրոպական առաջնորդության ցանցի ավագ գիտաշխատող։

## Կրթություն
Զիյա Մերալը բակալավրի աստիճան է ստացել Լոնդոնի Բրունելի համալսարանում, իսկ մագիստրոսի աստիճան՝ Ֆիլիպինների Աստվածաբանության միջազգային դպրոցում։ Սոցիոլոգիայի մագիստրոսի աստիճան էլ ստացել է Լոնդոնի տնտեսագիտության և քաղաքական գիտությունների դպրոցում, իսկ քաղաքական գիտությունների թեկնածուի աստիճան՝ Քեմբրիջի համալսարանում։

## Գործունեություն
2010-2011 թվականներին եղել է ԱՄՆ միջազգային կրոնական ազատության հանձնաժողովի (USCIRF) հրավիրյալ գիտաշխատող։ Վերջինս ամերիկյան դաշնային մարմին է, որն ամերիկյան կառավարության համար մշակում է էթնիկ-կրոնական բռնությունը կանխարգելող քաղաքականությունների նախագծեր։ 

Կլիմայական փոփոխությունների և անվտանգության ծրագրի համահիմնադիրն է ու ավագ գիտաշխատող։ Վերջինս Մեծ Բրիտանիայի զինված ուժերի և Օքսֆորդի համալսարանի միացյալ նախաձեռնությունն է։ Եղել է Անկարայում բրիտանական ինստիտուտի խորհրդի անդամ։

2015-2023 թվականներին Զիյա Մերալն աշխատել է Մեծ Բրիտանիայի զինված ուժերի Պատմական հետազոտությունների կենտրոնում և Սանդհարսթի ռազմական թագավորական ակադեմիայում, որտեղ ղեկավարել է համաշխարհային միտումներն ուսումնասիրող ծրագիր։ Վերջինս կենտրոնացած էր Մեծ Բրիտանիայի պաշտպանական քաղաքականության վրա։ Ծրագրին ներգրավված է եղել ավելի քան 140 ակադեմիկոս և փորձագետ, իսկ կրթություն ստացել ավելի քան 9000 բրիտանացի զինվորական։

Զիյա Մերալը շարունակում է դասախոսություններ կարդալ Մեծ Բրիտանիայի զինված ուժերի կրտսեր սպաների մարտավարական պատրաստության կենտրոնում՝ դասավանդելով «Միջազգային անվտանգության միտումներ» առարկան։ Նա նաև Կրոնի և գլոբալ հարաբերությունների կենտրոնի հիմնադիր տնօրենն է։ Վերջինս Լոնդոնում, Աքրայում և Բեյրութում գործող նախաձեռնություն է, որն ուսումնասիրում է կրոնների ազդեցությունը համաշխարհային զարգացումների վրա։

Զիյա Մերալն ակադեմիական, քաղաքական, ռազմական և դիվանագիտական առաջատար ինստիտուտներում և համաժողովների ժամանակ, այդ թվում՝ Համայնքների պալատում, Լորդերի պալատում, ԱՄՆ Կոնգրեսում, Պետքարտուղարությունում, ՆԱՏՕ-ի պաշտպանական քոլեջում, Եվրոպական հանձնաժողովում, Մեծ Բրիտանիայի արտաքին գործերի նախարարությունում, Պաշտպանության նախարարությունում և Վեսթ Փոինթի ռազմական ակադեմիայում, պարբերաբար հանդես է գալիս բանախոսություններով, դասախոսություններով և փորձագիտական գնահատականներով։

## Մեդիա
Պարբերաբար հայտնվում է բրիտանական և միջազգային լրատվամիջոցներում, ուղիղ եթերում հարցազրույցներ տալիս Al Jazeera-ին, BBC News-ին, BBC World-ին, France 24-ին և BBC Radio-ի «Այսօր» հաղորդմանը։ Թուրքիայում և Մերձավոր Արևելքում ընթացող իրադարձությունների վերաբերյալ էլ պարբերաբար մեկնաբանություններ է տալիս The New York Times-ին, Financial Times-ին, Atlantic-ին, The Sunday Times-ին, Daily Telegraph-ին, CNN-ին, National Geographic-ին և The Times-ին։

## Ծանոթագրություններ

Կատեգորիա:Թուրք տնտեսագետներ
Կատեգորիա:Թուրք քաղաքագետներ